**Na matkinej mohyle**

*Príďže ešte, príď ešte raz  
k nám, mati naša drahá,  
k tebe sa tam každého z nás  
pod chvíľou srdce ťahá.  
   
A keby si, jaké chvíle   
trávime tu, videla,  
iste by si deti milé  
ponavštíviť sletela.  
   
O samote, v otupnosti  
berieme sa cez ten svet.  
Zahľadení k minulosti,  
tu útechy pre nás niet.  
   
Zahľadení na tie dni tam,   
na ten náš tam rodný kraj,  
kde usmieval s teba sa nám,  
s líca tvojho zemský raj.  
   
Všetko to tam! Ešte k tomu  
opustilo mnoho nás.  
Či vieš, život náš sme komu  
chceli dávať každý čas?  
   
A čo je s tým, čo je s nami?  
Čože, drahá, stalo sa?  
Nádeje tam za horami!  
Uschly jak len tá rosa.  
   
A miesto nich, kde viazneme,  
kebys', drahá, spatrila,  
znechcelo by sa ti zeme,  
nazpäť bys' sa vrátila.  
   
Teba pokoj tam ovieva,  
anjelský tam slýchaš spev  
a nám v duši sa prelieva  
hlboký žiaľ, ľúty hnev.*

*Len keď sa tam prenesieme  
k tebe, drahá, v rodný kraj,  
na chvíľu si spomenieme,  
že i nám bol kvitol máj.*